《云南即事》
明代·楼琏

五云南国在天涯，六诏山川景物华。
摩岁中山标积雪，纳夷流水带金沙。
翠蛙鸣入云中树，白雉飞穿洞口花。
独有江南征戍客，寻常清梦苦思家。

作者简介：（?—1402）浙江义乌人，字士连。尝从宋濂学。洪武中召为御史。坐事谪戍云南。建文初，以文学举入翰林，为侍读。朱棣杀方孝孺，命琏草登极诏，琏不敢拒，是夜自杀。有《居夷集》。